Kuva: Lauri Ponkala

Autokonserni Laakkosen toimitusjohtaja Timo Yli-Salomäki tahtoo eroon autoverosta, kertoo Yle.

Yli-Salomäen laskelmien mukaan autoveron voisi korvata 300 euron vuosittaisella käyttömaksulla. Silloin valtio saisi samat miljardin verotulot, mutta toisi kuluttajalle merkittäviä säästöjä.

Yli-Salomäen mukaan autoveron hallittuun poistamiseen menisi aikaa noin kuusi vuotta.

"Tässä on takana se, että meillä vanhoja autoja korjataan ja parsitaan kasaan aivan liikaa. Moni autoilija maksaa tietyn pisteen jälkeen kohtuuttomia kustannuksia autojen korjaamiseksi."

Suomessa autoveroa maksetaan auton hankinnan yhteydessä. Kallis uusi auto pitää Suomessa myös käytettyjen autojen hinnat korkealla. Sen vuoksi vanhaa autoa korjataan usein.

"Vaihtoautojen hinta laskisi tietenkin myös. Jos autoverosta luovutaan, niin 10 000 eurolla saa lähes uudenkarhean auton", Yli-Salomäki sanoo.